32006R1666
L 320/47
JURNALUL OFÍCIAL AL UNIUNII EUROPENE
REGULAMENTUL (CE) NR. 1666/2006 AL COMISIEI
din 6 noiembrie 2006
de modificare a Regulamentului (CE) nr. 2076/2005 de stabilire a dispozițiilor tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 9,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a unor norme specifice de organizare a controalelor oficiale privind produsele de origine animală destinate consumului uman (2), în special articolul 16,
întrucât:
(1)
Regulamentul (CE) nr. 2076/2005 al Comisiei (3) stabilește dispoziții tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului (4). Este necesară modificarea anumitor dispoziții.
(2)
Decizia 2006/766/CE a Comisiei (5) stabilește o listă cu țările terțe care îndeplinesc condițiile prevăzute la articolul 11 alineatul (4) din Regulamentul (CE) nr. 854/2004 și care sunt, prin urmare, în măsură să garanteze că moluștele bivalve, tunicierii, echinodermele și gasteropodele marine, precum și produsele pescărești exportate în Comunitate îndeplinesc condițiile sanitare prevăzute de legislația comunitară pentru protejarea sănătății consumatorilor.
(3)
Prin Deciziile 97/20/CE (6) și 97/296/CE (7) ale Comisiei, anumite țări terțe care nu făcuseră încă obiectul unui control comunitar au fost autorizate să exporte, în anumite condiții, moluște bivalve vii și produse pescărești în Comunitate. Deciziile respective se abrogă prin Decizia 2006/765/CE a Comisiei (8). Regulamentul (CE) nr. 854/2004 nu prevede posibilitatea menționată anterior. Pentru a evita orice perturbare a activității comerciale tradiționale, posibilitatea în cauză ar trebui menținută cu titlu provizoriu.
(4)
Condițiile care trebuie respectate la importul de moluște bivalve vii, tunicieri, echinoderme și gasteropode marine, precum și de produse pescărești care provin din respectivele țări sau teritorii terțe ar trebui să fie cel puțin echivalente cu cele care reglementează producția și comercializarea produselor comunitare.
(5)
Fără a aduce atingere principiului general stabilit în anexa II capitolul II litera A punctul 4 din Regulamentul (CE) nr. 854/2004, în virtutea căruia moluștele bivalve vii care provin din zonele din clasa B nu trebuie să depășească limita de 4 600E.coli/100 g de carne și de lichid intravalvular, este necesară acordarea unei toleranțe de 10 % din eșantioane pentru moluștele bivalve vii originare din zonele respective. Având în vedere că toleranța de 10 % din eșantioane nu reprezintă un risc pentru sănătatea publică și pentru a permite autorităților competente de a se adapta progresiv la sfera de aplicare a prevederilor relevante din Regulamentul (CE) nr. 854/2004 privind clasificarea zonelor B, este necesară acordarea unei perioade de tranziție pentru clasificarea zonelor respective.
(6)
Este necesară modificarea în consecință a Regulamentului (CE) nr. 2076/2005.
(7)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 2076/2005 se modifică după cum urmează:
1.
La articolul 7, se adaugă următoarele alineate (3) și (4):
„(3) Prin derogare de la anexa III secțiunea VIII capitolul III partea E din Regulamentul (CE) nr. 853/2004, operatorul din sectorul alimentar poate continua până la 31 octombrie 2007 să importe ulei de pește care provine din unitățile din țări terțe care au fost aprobate în acest scop înainte de intrarea în vigoare a Regulamentului (CE) nr. 1664/2006 al Comisiei (*).
(4) Prin derogare de la anexa VI din Regulamentul (CE) nr. 2074/2005, produsele prevăzute în anexa respectivă, însoțite de certificate de import eliberate în conformitate cu normele comunitare armonizate în vigoare înainte de 1 ianuarie 2006, în cazurile în care acestea erau aplicabile, iar în celelalte cazuri, în conformitate cu normele naționale stabilite de statele membre înainte de data respectivă, pot fi importate în Comunitate până la 1 mai 2007.
(*) JO L 320, 18.11.2006, p. 13.”" 						
2.
La articolul 17 se adaugă următorul alineat (2):
„(2) Prin derogare de la articolul 11 alineatul (1) din Regulamentul (CE) nr. 854/2004, statele membre pot autoriza importul de moluște bivalve și de produse pescărești care provin din țările enumerate în anexa I și respectiv anexa II din prezentul regulament, cu condiția să fie respectate următoarele condiții:
(a)
autoritatea competentă din țara terță sau teritoriul terț a oferit statului membru în cauză garanțiile că produsele respective au fost obținute în condiții cel puțin echivalente cu cele care reglementează producția și comercializarea produselor comunitare;
(b)
autoritatea competentă din țara terță sau teritoriul terț adoptă măsurile adecvate pentru a se asigura că produsele importate sunt însoțite de modele de certificate de sănătate, prevăzute de Deciziile 95/328/CE (**) și 96/333/CE (***) ale Comisiei, și comercializate exclusiv pe piața internă a statului membru importator sau a statului membru care autorizează același import.
(**) JO L 191, 12.8.1995, p. 32." 						
(***) JO L 127, 25.5.1996, p. 33.”" 						
3.
Se introduce următorul articol 17a:
„Articolul 17a
Clasificarea zonelor de producție și de relocare a moluștelor bivalve vii
Prin derogare de la capitolul II litera A punctul 4 din anexa II la Regulamentul (CE) nr. 854/2004, autoritatea competentă poate continua să clasifice în clasa B zonele pentru care limita aplicabilă de 4 600E. coli/100 g nu depășește 90 % din eșantioane.”
4.
Anexele I și II se adaugă în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și direct aplicabil în toate statele membre.
Adoptat la Bruxelles, la 6 noiembrie 2006.